
RAPORT DE SPECIALITATE

privind stabilirea salariilor de bază pentru personalul din cadrul 
Direcției Poliției Locale Timișoara, începând cu data de 01.01.2018, conform 
O.U.G. nr. 79/08.11.2017 pentru modificarea și completarea 
Legii nr. 227/2015 privind Codul fiscal


Prin Hotărârea Consiliului Local al Municipiului Timișoara nr. 270/28.07.2017 privind stabilirea salariilor pentru funcționarii publici și personalul contractual din aparatul de specialitate al Primarului Municipiului Timișoara și din serviciile publice din subordinea Consiliului Local al Municipiului Timișoara, începând cu data de 01.07.2017 au fost stabilite salariile de bază pentru personalul din cadrul Direcției Poliției Locale Timișoara, conform Legii nr.153/28.06.2017, lege-cadru privind salarizarea personalului plătit din fonduri publice;
Conform art. 3, alin. (1) și (4)  din Legea nr. 153/28.06.2017, lege-cadru privind salarizarea personalului plătit din fonduri publice:
”(1) Gestionarea sistemului de salarizare a personalului din instituțiile și autoritățile publice se asigură de fiecare ordonator de credite”. 
(4) Ordonatorii de credite au obligaţia să stabilească salariile de bază/soldele de funcţie/salariile de funcţie/soldele de grad/salariile gradului profesional deţinut, gradaţiile, soldele de comandă/salariile de comandă, indemnizaţiile de încadrare/indemnizaţiile lunare, sporurile, alte drepturi salariale în bani şi în natură prevăzute de lege, să asigure promovarea personalului în funcţii, grade şi trepte profesionale şi avansarea în gradaţii, în condiţiile legii, astfel încât să se încadreze în sumele aprobate cu această destinaţie în bugetul propriu.
Având în vedere art. 11, alin. (1) – (4) din Legea nr. 153/28.06.2017 privind salarizarea personalului plătit din fonduri publice:
Art. 11. – (1) Pentru funcţionarii publici şi personalul contractual din cadrul familiei ocupaţionale “Administraţie” din aparatul propriu al consiliilor judeţene, primării şi consilii locale din serviciile publice din subordinea acestora, salariile de bază se stabilesc prin hotărâre a consiliului local, a consiliului judeţean, în urma consultării organizaţiei sindicale reprezentative la nivel de unitate sau, după caz, a reprezentanţilor salariaţilor.
(2) Nomenclatorul funcțiilor necesare desfășurării activităților specifice fiecărei instituții sau autorități a administrației publice locale, precum și ierarhia funcțiilor sunt prevăzute în anexa nr. VIII cap. I lit. A pct. III și cap. II lit. A pct. IV.
(3) Stabilirea salariilor lunare potrivit alin. (1) se realizează de către ordonatorul de credite, cu respectarea prevederilor art. 25.
(4) Nivelul veniturilor salariale se stabilește, în condițiile prevăzute la alin. (1) și (3), fără a depăși nivelul indemnizației lunare a funcției de viceprimar sau, după caz, a indemnizației lunare a vicepreședintelui consiliului județean, sau, după caz, a viceprimarului municipiului București, corespunzător nivelului de organizare: comună, oraș, municipiu, sectoarele municipiului București, primăria generală a municipiului București, exclusiv majorările prevăzute la art. 16 alin. (2), cu încadrarea în cheltuielile de personal aprobate în bugetele de venituri și cheltuieli.”
Conform Legii nr. 227/2015 privind Codul fiscal, în luna decembrie 2017, cotele de contribuții sociale aflate în sarcina angajatorului sunt următoarele: 

· Contribuția de asigurări sociale – CAS = 15,8 %
· Contribuția pentru asigurări de sănătate – CASS = 5,2 %
· Contribuția pentru șomaj = 0,5 %
· Contribuția pentru concedii și indemnizații = 0,85 %
· Contribuția pentru accidentele de muncă și boli profesionale = 0,26 %.
· Cota de impozit este de 16 %.

În baza O.U.G. nr. 79/08.11.2017 pentru modificarea și completarea Legii nr. 227/2015 privind Codul fiscal, începând cu data de 01.01.2018 cotele de contribuții datorate de angajați sunt următoarele:
· Cota de asigurări sociale = 25 % datorată de către persoanele fizice care au calitatea de angajați sau pentru care există obligația plății contribuției de asigurări sociale. Baza lunară de calcul al contribuției de asigurări sociale, în cazul persoanelor fizice care realizează venituri din salarii sau asimilate salariilor, o reprezintă câștigul brut realizat din salarii și venituri asimilate salariilor, în țară și în alte state, cu respectarea prevederilor legislației europene aplicabile în domeniul securității sociale, precum și a acordurilor privind sistemele de securitate socială la care România este parte.
· Cota de contribuție de asigurări sociale de sănătate = 10 % se datorează de către persoanele fizice care au calitate de angajați sau pentru care există obligația plății contribuției de asigurări sociale de sănătate. Baza lunară de calcul al contribuției de asigurări sociale de sănătate, în cazul persoanelor fizice care realizează venituri din salarii sau asimilate salariilor, în țară și străinătate, cu respectarea prevederilor legislației europene aplicabile în domeniul securității sociale, precum și a acordurilor privind sistemele de securitate socială la care România este parte, o reprezintă câștigul brut.
· Cota de impozit = 10 % se aplică asupra venitului impozabil. 

Astfel, prin transferarea contribuțiilor de la angajator la angajat (CAS = 15,8 % și CASS = 5,2 %) conform O.U.G. nr. 79/08.11.2017, începând cu 01.01.2018 nivelul veniturilor salariale din cadrul Direcției Poliției Locale nu depășește nivelul indemnizației lunare a funcției de viceprimar, respectiv 15.200 lei, conform Anexei nr. IX din Legea nr. 153/28.06.2017, lege-cadru privind salarizarea personalului plătit din fonduri publice.
Menționăm că la fundamentarea proiectului de buget pe anul 2018 au fost prevăzute la capitolul ”Cheltuieli de personal” inclusiv contribuțiile transferate de la angajator la angajat.
Ținând cont de cele expuse,  

PROPUNEM:

stabilirea salariile de bază pentru personalul din cadrul Direcției Poliției Locale Timișoara, începând cu data de 01.01.2018, conform O.U.G. nr. 79/08.11.2017 pentru modificarea și completarea Legii nr. 227/2015 privind Codul fiscal, conform Anexei, parte integrantă din prezentul referat.

